engelsk hytte
En engelsk hytte er et lille tremmehus til opstilling af meteorologiske måleinstrumenter. Hytten er opstillet frit i landskabet og har jalousivægge, så luften frit kan strømme igennem. Hytten er malet hvid og skærmer derfor instrumenterne mod stråling fra både solen og jordoverfladen. Selve hyttehuset er placeret to meter over terræn for at mindske påvirkningen fra jordoverfladen.